ทองปิดบวก 3.7 ดอลล์
สัญญาทองคำตลาดนิวยอร์กปิดเพิ่มขึ้น 3.7 ดอลล์ ก่อนประชุมเฟด  จับตาหน้าผาการคลัง
8 ธ.ค. 2555

สัญญาทองคำตลาดนิวยอร์กปิดเพิ่มขึ้น 3.7 ดอลล์ ก่อนประชุมเฟด  จับตาหน้าผาการคลัง
สัญญาทองคำตลาด COMEX (Commodity Exchange) ส่งมอบเดือนก.พ.เพิ่มขึ้น 3.7 ดอลลาร์/ออนซ์ หรือ 0.22% ปิดที่ 1,705.5 ดอลลาร์/ออนซ์ หลังจากเคลื่อนไหวในช่วง 1,684.10-1,706.90 ดอลลาร์ในระหว่างวัน อย่างไรก็ตาม ราคาทองยังคงปรับตัวลดลงเป็นสัปดาห์ที่สองติดต่อกัน
ราคาทองคำร่วงแตะระดับต่ำสุดในรอบหนึ่งเดือนในช่วงแรกของการซื้อขาย หลังจากที่กระทรวงแรงงานสหรัฐรายงานว่า ตัวเลขจ้างงานนอกภาคการเกษตรปรับตัวขึ้นสูงเกินคาด 146,000 ตำแหน่งในเดือนพ.ย. เทียบกับที่นักเศรษฐศาสตร์คาดการณ์ไว้ว่าจะเพิ่มขึ้น 80,000-90,000 ตำแหน่งโดยประมาณ ขณะที่อัตราว่างงานปรับตัวลดลงสู่ระดับ 7.7% ซึ่งเป็นระดับต่ำสุดนับตั้งแต่เดือนธ.ค.2551 เมื่อเทียบกับที่นักวิเคราะห์คาดว่าจะทรงตัวเท่ากับเดือนก่อนหน้านี้ที่ระดับ 7.9% ข้อมูลเศรษฐกิจที่ออกมาเป็นบวกดังกล่าวได้ผลักดันให้นักลงทุนขายทอง เนื่องจากความต้องการลงทุนในสินทรัพย์ปลอดภัย เช่นโลหะมีค่า ลดลง 
ทั้งนี้ นักลงทุนกำลังมุ่งความสนใจไปที่การประชุมคณะกรรมการกำหนดนโยบายของธนาคารกลางสหรัฐในวันที่ 11-12 ธ.ค. ซึ่งเป็นการประชุมครั้งสุดท้ายของปีนี้ 
นอกจากนี้ ราคาทองยังได้แรงหนุนจากความเชื่อมั่นผู้บริโภคสหรัฐที่ร่วงลงเกินคาดในเดือนธ.ค. สู่ระดับต่ำในรอบ 4 เดือน เนื่องจากชาวอเมริกันวิตกกังวลเกี่ยวกับความเป็นไปได้ที่อาจจะมีการขึ้นภาษีในปีหน้า โดยดัชนีความเชื่อมั่นผู้บริโภคช่วงต้นเดือนธ.ค.ของรอยเตอร์/มหาวิทยาลัยมิชิแกน ร่วงลงแตะ 74.5 จาก 82.7 ในเดือนพ.ย. ซึ่งตัวเลขล่าสุดเป็นระดับต่ำสุดนับตั้งแต่เดือนส.ค.
ขณะเดียวกัน นักลงทุนยังคงจับตาดูความเคลื่อนไหวเกี่ยวกับการแก้ไขปัญหาด้านการคลังระหว่างรัฐบาลสหรัฐและสภาคองเกรสอย่างใกล้ชิด โดยนายจอห์น โบห์เนอร์ ประธานสภาผู้แทนราษฎรสหรัฐจากพรรครีพับลิกันกล่าวเมื่อวันศุกร์ว่ายังไม่มีความคืบหน้าในการเจรจาเรื่องดังกล่าว พร้อมกับเรียกร้องให้ประธานาธิบดี บารัค โอบามาจัดทำขอเสนอใหม่เพื่อหลีกเลี่ยงภาวะหน้าผาการคลัง (fiscal cliff)